**Krško** (uttale [ˈkəɾʃkɔ], tysk: *Gurkfeld*) er kommune øst i Slovenia. Byen med samme navn ligger på begge sider av elven Sava.

Historie
--------

Innenfor kommunens grenser finnes ruiner av anlegget Noviodunum fra romertiden. 
Byens tyske navn ble nevnt første gang i 875, da den tyske kong Arnulf forlente området til sin feltherre Valtun («et aliud predium ultra fluvium Sowam *Gurcheuelt* nuncupato»). Dagens navn ble nevnt første gang i et dokument fra 1245, som viser til borgens første eier, Hema *Krška* fra Kärnten. Borgen sto ubebodd fra 1700-tallet og befinner seg i dag i ruiner.

Geografi
--------

### Byen Krško

Byen Krško vokste frem langs elvens høyre bredd, under slottsfjellet. Jernbanen ble på 1800-tallet bygget på elvens venstre bredd, i Videm. Der ble det også etablert industri, bank og hotell. I den gamle bydelen var det boliger, butikker og mindre håndverksvirksomheter. Siden har de to bydelene vokst sammen til en by. 

En cellulosefabrikk ble i 1938 oppført i byen av Franc Bonač fra Ljubljana. Han trengte den for sin papirfabrikk i Količevo og for sin kartongfabrikk i Ljubljana. Krško kjernekraftverk ligger sørøst for byen. Kraftverkets grunnsten ble nedlagt av Tito i 1974, da Slovenia tilhørte Jugoslavia.

* Litografi fra 1689 utført av Janez Vajkard Valvasor (1641-1693)Litografi fra 1689 utført av Janez Vajkard Valvasor (1641-1693)
* Litografi mellom 1842 og 1848 utført av Joseph Wagner (1706-1780)Litografi mellom 1842 og 1848 utført av Joseph Wagner (1706-1780)
* Krško i 1929Krško i 1929
* Byens sentrum, kommunehuset til venstre.Byens sentrum, kommunehuset til venstre.

### Krškosletten

Nedenfor byen Krško utvider landskapet langs Sava seg til en slette, hvor det blant annet er bygget en lufthavn, Cerklje ob Krki, etablert på 1930-tallet. Landbruket i området omfatter blant annet frukt- og vindyrking.

### Brestanica

Mariakirken i Brestanica
I landsbyen Brestanica (tysk: *Rajhenburg*) ca. fem kilometer nord for Krsko, finnes blant annet kirken *Maria fra Lourdes*, fra 1908, en av de største kirker i Slovenia. Kirkens navn viser til den angivelige teofani av jomfru Maria i Lourdes. I det daværende Rajhenburg ble det i 1881 etablert et trappistkloster til erstatning for et kloster i Dumb ved Lyon. Munkene var utvist fra det franske klosteret. Trappistmunkene startet fra 1896 produksjon av sjokolade og likører. De hadde sitt eget kraftverk og telefon. Munkene fikk både kulturelt og økonomisk stor betydning i området, inntil tyskerne utviste dem under den andre verdenskrigen. En utstilling på Rajhenburg slott viser temaer fra munkenes liv og arbeid.

Berømte innbyggere
------------------

Jurij Dalmatin som var den første til å oversette Bibelen til slovensk, ble født i Krško i 1546. Historikeren og vitenskapsmannen Janez Vajkard Valvasor (1641–1693) tilbrakte sine siste leveår i Krško.

Referanser
----------

1. ↑  Folketelling 2002, Municipalities overview besøkt 30. november 2014
2. ↑  Deutsche Schutzgebiete.de besøkt 30. november 2014.
3. ↑ . Krško kommune. Besøkt 29. november 2014.  Manglende eller tom `|tittel=` (hjelp)
4. ↑ . Krško kommune. Besøkt 30. november 2014.  Manglende eller tom `|tittel=` (hjelp)
5. ↑  Internettside om kirken Maria fra Lourdes, Brestanica besøkt 27. januar 2015
6. ↑  Nordisk Familjebok i Runebergprosjektet om Juraj Dalmatin besøkt 30. november 2014
7. ↑  Valvasor-internettside, utgitt av Institute for Slovenian Studies of Victoria Inc. Arkivert 5. november 2013 hos Wayback Machine. besøkt 30. november 2014

Eksterne lenker
---------------

* Offisielt nettsted Rediger på Wikidata

* (en) Krško – kategori av bilder, video eller lyd på Commons Rediger på Wikidata

* (en) Krško – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** NKC **·** GeoNames
 |